《金缕曲 孟慈农部自都门书来为述宝晋书院生徒祀先公容甫先生栗主于金山精法楼谱金缕曲一阕寄呈》
清代·王嘉福

话别三年矣。恁迢迢、菊苗水长，鲤鱼风起。日暮停云江东望，喜鲤相思片纸。

更备述、先人遗事。成佛生天非虚说，奉心香、一瓣南朝寺。

新俎豆，旧桃李。

参禅留带同龛地。算当年、坡仙去后，祗公能嗣。风月江山传千古，应有英灵恋此。

转自愧、苏瑰无子。卅载浮名先心死，痛粗官、难继楹书志。

今昔感，泪如水。

作者简介：江苏长洲人，字谷之，号二波。道光时官江西文英营都司，仪徵守备。其诗豪迈清新。有《二波轩诗稿》、《二波轩词选》。